NARIADENIE KOMISIE (ES) č. 67/2005
zo 17. januára 2005,
ktorým sa mení a dopĺňa nariadenie (ES) č. 2879/2000, ktorým sa stanovujú podrobné pravidlá uplatňovania nariadenia Rady (ES) č. 2702/1999 o opatreniach na poskytovanie informácií a na propagáciu poľnohospodárskych výrobkov v tretích krajinách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2702/1999 zo 14. decembra 1999 o opatreniach na poskytovanie informácií a na propagáciu poľnohospodárskych výrobkov v tretích krajinách (1), a najmä na jeho článok 11,
keďže:
(1)
Články 3 a 4 nariadenia (ES) č. 2702/1999 stanovujú kritériá, na základe ktorých sa vymedzujú trhy a výrobky, pre ktoré sa môžu vykonať informačné a/alebo propagačné opatrenia v tretích krajinách. Zoznam týchto trhov a výrobkov je uvedený v prílohe k nariadeniu Komisie (ES) č. 2879/2000 (2).
(2)
Článok 5 nariadenia (ES) č. 2702/1999 požaduje, aby Komisia každé dva roky vypracovala zoznam trhov a výrobkov uvedených v článkoch 3 a 4 tohto nariadenia.
(3)
Zoznam cieľových trhov by mal byť upravený s ohľadom na skutočnosť, že Chorvátsko, Bosna a Hercegovina, Srbsko a Čierna Hora, Bývalá juhoslovanská republika Macedónsko, Turecko a Ukrajina predstavujú pre niektoré členské štáty vývozné trhy osobitného záujmu a pre Spoločenstvo vo všeobecnosti potenciálne vývozné trhy.
(4)
Kvety a rastliny predstavujú výrobky, v prípade ktorých by sa trhová rovnováha mohla vylepšiť prostredníctvom informačných a/alebo propagačných opatrení v tretích krajinách. Tieto výrobky by preto mali byť uvedené v zozname výrobkov, pre ktoré sa môžu vykonať propagačné opatrenia v tretích krajinách.
(5)
Je vhodné, aby sa rozšíril odkaz na syry a jogurty uvedený v prílohe k nariadeniu (ES) č. 2879/2000 a zaradili sa do neho mliečne výrobky vo všeobecnosti.
(6)
Výrobky s chráneným označením pôvodu (CHOP), s chráneným zemepisným označením (CHZO) alebo zaručené tradičné špeciality (ZTŠ) sú v súlade s nariadením Rady (ES) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín (3) alebo s nariadením Rady (ES) č. 2082/92 zo 14. júla 1992 o osvedčeniach špecifického charakteru na poľnohospodárske výrobky a potraviny (4) a výrobky ekologickej výroby v súlade s nariadením Rady (ES) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (5), akostné výrobky, ktorých výroba sa považuje v kontexte Spoločnej poľnohospodárskej politiky za prvoradú. Tieto výrobky by preto mali byť uvedené v prílohe k nariadeniu (ES) č. 2879/2000, čím sa zabezpečí, že sa na ne budú vzťahovať informačné a propagačné opatrenia v tretích krajinách v rámci propagačného programu.
(7)
Nariadenie (ES) č. 2879/2000 by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú v súlade so stanoviskom poskytnutým na stretnutí Spoločného riadiaceho výboru pre propagáciu poľnohospodárskych výrobkov,
PRIJALA TOTO NARIADENIE:
Článok 1
Príloha k nariadeniu (ES) č. 2879/2000 sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. januára 2005